Papersnake/gushiwen huggingface dataset:
自宝丰仓归
孔武仲（宋代）

岳云成冻把春寒，十里崎岖倦往还。
马上朔风回系带，雪中微酒见开颜。
含黄欲坼江边柳，蘸绿相重水上山。
抛掉一官如粪壤，好随鱼舸此中闲。
滴滴金（同前）
杨无咎（宋代）

当初本合蟾宫里。谩容易、到尘世。表里冰清谁与比。占无双两地。

诜诜已是多孙子。看将来、总荣贵。岁岁今朝捧瑶觞，劝南园桃李。
和野渡雪消二律
卫宗武（宋代）

雪晴吟弄句仍佳，满纸鲛珠屡拜嘉。
刻玉林林空楮叶，沾泥处处失杨花。
消成滴沥原归旧，润入根荄生有涯。
賸洗瓶罂储此水，待驱炎暑煮春茶。
咏辩才大师
钱协（宋代）

辩才天人师，一意演说法。犹如一雨倾，药草皆萌达。

瓮盎及湖海，各观天一月。以是度众生，报身随数灭。

旧龛留香灯，想像瞻华发。应供无时穷，龙渊莫之竭。
历日
许月卿（宋代）

历日从头又一新，直饶燕雀喜新晴。
梅花献岁无边景，喜鹊今朝第一声。
柳眼知时王幕绿，草心报国汉朝青。
日晴夜雨丰年兆，雨过云开月满庭。
天台邵明府履病况遗牡丹各赋一绝
林表民（宋代）

可是东皇雨露深，不成一字亦腰金。
世间大有麒麟楦，对此谁能起愧心。
阮郎归 题金匏生琛雪鸿楼图
黄燮清（清代）

旧游无奈晓星稀。残笺别后诗。夜窗孤负剪灯时。

月斜清梦非。

来草草，去依依。断鸿知不知。倚栏刚道莫相思。柳花吹上衣。
七言
周文璞（宋代）

云竺前头即御园，小风斜雨入梅天。
放歌偃蹇如圆泽，古貌昂藏若稚川。
寻得数行天宝字，破他一夜草堂眠。
此生更要穷经论，惆怅高人旧石筵。
贺后村生日庆八十 其二
林希逸（宋代）

宸奎辉映画堂深，瑞旦华筵酒满斟。三凤七雏樽捧玉，双鱼九銙带横金。

未须人诧耆英会，更看公求耄老箴。却此赵州行脚后，百三十岁主禅林。
杂怨
毛直方（宋代）

种莲恨不早，得藕常苦迟。
谁知心中事，久已落怀思。
匡公啖荔歌
邓云霄（明代）

庐山之精化匡公，平吞彭蠡洗心胸。五蕴吹转法轮风，尾闾归墟洞不穷，其中暗与南溟通。

南溟荔熟当炎夏，火珠遍缀芳林下。甘美如割云山蜜，香甜不数扶南蔗。

外披绛绡内玉肤，色味双绝天下无。皎然西施并子都，来呈香酥献醍醐。

匡公与荔结缘久，一闻荔熟垂涎久。词客园林凡几家，家家荔落匡公手。

抛壳纷纷红雪飞，入口滚滚糖槽漏。遗核在地日数斗，翻令见者惊欲走。

拍手笑东坡，自矜三百颗。若持饷匡公，日日还遭饿。

匡公大嚼更怀归，行住常餐兼坐卧。人言丹荔王百果，封公荔王制曰可。

问公腹中何所如，蠡湖溟海趋尾闾。信我前言良不虚。

不然啖后茗碗还五十，滔滔荡荡安能储？南人畏荔热太毒，公腹清凉乐有馀。

试问甘露门，何如荔中味。我言半偈公须记，色香佛法所最忌。

此物曾经驰驿骑，千人万人相枕死。至今犹怨太真妃，玉肤红粉空妍媚。

甘口生疾苦口药，芳洁无如蔬笋气。知公心似絮沾泥，勿使香魂入梦迷。

满口莲华宣梵呗，本来无物是菩提。吁嗟丹荔休多携。
题画
罗亨信（明代）

每怀冰壑翁，别后廿馀载。梦寐常见之，风标宛然在。

天涯得遗墨，令我发深慨。缣素盈数尺，山势连渤澥。

楼阁俯溪湾，林木起疏霭。飞瀑悬高崖，迥隔青天外。

岩谷绝嚣諠，地位诚爽闿。想当盘礡时，神情极冥会。

颇拟龙眠麟，超脱虎头恺。把玩重摩挲，宝之比琼瑰。

仙翁不可见，睹此面如对。思昔寓南交，朋簪总文彩。

惟翁管鲍俦，胶漆情不改。一朝忽分散，良晤那可再。

题诗纪交游，云树杳淮海。
种梅
释居简（宋代）

一枝春种水仙兄，著子先调老菜羹。鼎铉工夫求近效，怕难得似黑衣卿。
浮梁秋晓书事三首 其三
洪焱祖（元代）

众山围我独，极目但风烟。政自门无辙，何须坐有毡。

谪龙才七日，鸣鸟待三年。岂不心如铁，居然发早宣。
送曹提干归永嘉兼寄陈君举舍人
项安世（宋代）

西船满载下东州，客子相传不作羞。
官长独称今有属，川人争诵古无俦。
扪心但欲全吾宝，行世何尝异此舟。
为报乡闾看解橐，清永寒露胜琳球。
颂古三十一首
释梵琮（宋代）

怪雨狂风势欲倾，阴垂六合见云腾。
一条瀑布岩前落，界破青山千万层。
雨止纑塘书舍抵暮无一人过桥上者
顾贞观（清代）

山浅雨亦深，烟光暮如积。窅然清池上，暂与尘土隔。

倚杖玩浮沤，凭阑数归翼。无生复奚灭，有动随所息。

磬响时一来，怀哉岩岫客。愿言依此境，共对香灯夕。
颜鲁公画像赞
李纲（宋代）

英英鲁公，人中之龙。为唐宗臣，见危纳忠。巨盗起燕，朔部风从。

独婴孤城，以抗其锋。功虽不终，志实可则。间关造朝，号为耆德。

纠缪绳愆，毅然正色。奸邪媚之，摈使去国。蹇蹇匪躬，险夷一节。

迨其耄年，奉使希烈。气沮凶逆，诚贯金铁。身虽可陨，名不可灭。

岩岩高堂，榜曰忠义。非公遗像，其孰当置。登斯堂者，宜仰而畏。

师友其人，无公是愧。
和毛国镇白云庄五咏 平溪堂
苏辙（宋代）

清溪似与隐君谋，故入堂前漫不收。
盥手従今休汲井，浮觞取不便临流。
花漂涧谷来应远，石激琴筝久未休。
莫把朱栏强围绕，山家事事要清幽。
喜复碧山吟社次王侍御韵
俞寰（明代）

先辈风流是指南，由来名社众俱谙。废兴一瞬浮云过，才俊三俱正气涵。

丘壑依然门改启，松萝无恙客重探。凭君笑问轮回事，输却如来七宝龛。
点绛唇·著意栽银
石孝友（宋代）

著意栽银，砌成叶叶莲花舫。醉霞摇荡。恰似凌波样。自笑平生，霞吸洪波量。孤心赏。不如深幌。一搦酬千想。
月窗
释居简（宋代）

一转月窗语，全超言象前。无人知此意，令我忆南泉。
送谢尉
林逋（宋代）

试吏才未申，食贫同古人。
何以赠行色，一酌湖上春。
题灵泉寺
李九龄（唐代）

入谷先生一阵香，异花奇木簇禅堂。

可怜门外高低路，万毂千蹄日日忙。
郭忠恕夏山仙馆
吴镇（元代）

苍厓过雨流青玉，万朵芙蕖红间绿。松枝摇动碧帘风，兰舟徐度回塘曲。

画阁朱楼设翠褕，银床冰簟上流苏。美人绣倦频来往，仙侣长吟聊自娱。

羽扇不挥尘不到，博山麝脑香犹袅。新蝉惊破北窗眠，幽禽啼断林间巧。

竹烟浮翠荐龙团，树影当庭映日圆。晚来两两寻幽客，应识溪声六月寒。

图中景物非人世，如此丹青谁得似。屈指流传四百年，宣和赏识标忠恕。

人间何处无炎歊，火云照耀未能消。高斋展对殊未已，一片凉飔落素绡。
次韵刘春卿书怀
王之道（宋代）

老去宜安分，年来强竞辰。
功名虽自许，心腹欲谁陈。
赖有金谿彦，相从锦水滨。
词华三凤蔚，诗律八音纯。
风月论交旧，云山发兴新。
鄙怀烦澡雪，高义叹倾囷。
李峤真才子，唐邕实异人。
感时悲鹤战，忧国赋车辚。
寤寐思摧敌，行藏冀泽民。
廉高辞郑粟，狂笑取韩银。
松柏迷荆棘，琳琅杂珷珉。
北游观赤帻，西走避黄巾。
端木谋存鲁，长沙论过秦。
江湖双醉眼，天地一閒身。
遵海嗟黄屋，垂衣想紫宸。
擒王须李靖，抗贼付张巡。
尚缓三城役，方驰六辔询。
两河蜂伴蚁，多壘介和鳞。
烽火青淮隔，楼船古汴堙。
离宫埋茂草，禁御掩荒榛。
典册尊诸夏，戎羌守四邻。
如何来丑类，容易破重闉。
大厦烟焚突，长堤蚁溃漘。
复垣阊阖夜，层观景龙春。
蔑视排奸魏，空闻识反甄。
伤哉无止鼠，甚矣不由鹑。
天启中兴运，时当外侮宾。
此生那习坎，吾道已康屯。
黄卷何妨对，青灯正可亲。
侏儒归檃括，苦窳入陶钧。
夸父劳追日，颜回怅绝尘。
庙堂资赞辅，岩穴忍跧踆。
炳焕文中虎，玲珑席上珍。
肯终虞涧筑，聊滞越山薪。
君壮勤非勉，予衰懒是真。
会看鸣鸑鷟，相庆画麒麟。
簪绂行当贵，虀盐莫厌贫。
仲尼忧悄悄，扬子恶频频。
守节身何屈，移忠道自伸。
秋吟足佳句，飞动笔如神。
满江红 怀韩子师尚书
陈亮（宋代）

曾洗乾坤，问何事、雄图顿屈。试著眼、阶除当下，又添英物。

北向争衡幽愤在，南来遗恨狂酋失。算凄凉、部曲几人存，三之一。

诸老尽，郎君出。恩未报，家何恤。念横飞直上，有时还戢。

笑我只知存饱煖，感君元不论阶级。休更上、百尺旧家楼，尘侵帙。
戒坛院东坡枯木张嘉夫妙墨童子告以僧不在不可见作此示
王安中（宋代）

雪里壁间枯木枝，东坡戏作无声诗。霅川谪仙亦豪放，酒阑为吐云烟词。

相传秀色绝今古，正如四月出盆丝。老僧遮护不许见，敲门游客遭慢欺。

我来拟看亦乘兴，兴尽却还君不嗤。
蝶恋花 暮春花下
季兰韵（清代）

才说春来春便去。百转思量，无计留春住。泪眼问春春不语。

匆匆究欲归何处。

花谢花开能几许。过了清明，渐渐飞红雨。花却笑人心不悟。

青春毕竟谁能驻。
春日感怀
林文俊（明代）

柳绿莺啼二月天，家家门外泊湖船。伤心世事随流水，回首春风又隔年。

客路红尘心半染，亲坟宿草恨长牵。亦知温饱非吾事，负郭何须二顷田。
偈颂七十一首
释了惠（宋代）

东土与西土，镬汤无冷处。
暗室裹突出鳖鼻蛇，平田中撞著白额虎。
眼放内电光，毒气成烟雾。
最难行是芝峰路。
秋思
郑刚中（宋代）

晓来自扫寒阶净，雨后又还黄叶添。
秋色庭前容不尽，随风萧飒过疏帘。
蝶恋花
赵彦端（宋代）

雪里珠衣寒未动。雪后清寒，惊损幽帷梦。风撼海牛帘幕重。画檐冰筋如流汞。

一穗香云佳客共。溜溜金槽，政尔新词送。酒戏诗阄忘百中。烛间有个人非众。
题梅杓司藏卷，卷中乃诞北、颖侯、昆铜、伯
蒋易（清代）

乍开此卷即沾巾，多是当年死难人。
浩气尚能凝碧血，遗言终不化青磷。
济源庙海子内有二鼋人以将军目之投饼耳则至
李流谦（宋代）

我欲燃犀起蛰雷，漫夸海蘸氏钱灰。
将军不是池中物，也是区区饼饵来。
节南山
佚名（先秦）

节彼南山，维石岩岩。赫赫师尹，民具尔瞻。忧心如惔，不敢戏谈。国既卒斩，何用不监！

节彼南山，有实其猗。赫赫师尹，不平谓何。天方荐瘥，丧乱弘多。民言无嘉，憯莫惩嗟。

尹氏大师，维周之氐；秉国之钧，四方是维。天子是毗，俾民不迷。不吊昊天，不宜空我师。

弗躬弗亲，庶民弗信。弗问弗仕，勿罔君子。式夷式已，无小人殆。琐琐姻亚，则无膴仕。

昊天不佣，降此鞠訩。昊天不惠，降此大戾。君子如届，俾民心阕。君子如夷，恶怒是违。

不吊昊天，乱靡有定。式月斯生，俾民不宁。忧心如酲，谁秉国成？不自为政，卒劳百姓。

驾彼四牡，四牡项领。我瞻四方，蹙蹙靡所骋。

方茂尔恶，相尔矛矣。既夷既怿，如相酬矣。

昊天不平，我王不宁。不惩其心，覆怨其正。

家父作诵，以究王訩。式讹尔心，以畜万邦。
和答光太胡学士至日喜雪之作
金幼孜（明代）

微阳初动煖生灰，晨雪霏霏应候来。渐觉飞花迷粉署，忽惊舞候满琼台。

银河有影光初合，金水无声冻不开。总道丰年三白好，且须酌酒劝深杯。
为朱大理赋墨梅寓丹家意以大理明此故求正云 其四
凌云翰（元代）

真水元从火里来，等闲相过即胚胎。檀心玉蕊分明见，莫作黄芽白雪猜。
静安八咏录四 其四 芦子渡
陆侗（元代）

芦村胥村南北路，舟往舟还古今渡。一笠天垂紫凤飞，百枝水落青龙步。

鲤鱼风起夜未收，雪色苇花零乱秋。借得君山第三管，月中吹过沧浪洲。
拟玉台体七首其四别後
梅尧臣（宋代）

昨日日暮别，今日日暮愁。
犹认纵裙色，依依在石榴。
祖龙行
常楚老（唐代）

黑云兵气射天裂，壮士朝眠梦冤结。祖龙一夜死沙丘，

胡亥空随鲍鱼辙。腐肉偷生三千里，伪书先赐扶苏死。

墓接骊山土未乾，瑞光已向芒砀起。陈胜城中鼓三下，

秦家天地如崩瓦。龙蛇撩乱入咸阳，少帝空随汉家马。
辛亥八降十六日夜复值阴晦
韩琦（宋代）

舒轮方满正中秋，报社神歆已降休。且共良农歌稔岁，何须明降照高楼。

金丝自壮欢吟气，风雨终为乐事仇。酣饫野翁犹带断，不争豪饮亦堪羞。
题致爽亭
陈宓（宋代）

山水围中宅一区，小亭花柳足康娱。
勾牵诗思千篇有，斗擞征尘一点无。
秉烛风檐费遮逻，闭窗云雾巧闚{外門内俞}。
凭谁起唤王摩诘，写作渊明归去图。
挽孙石山二首
陆文圭（元代）

今年星度岁为龙，掩袂竟嗟吾道穷。
正始遗音从此绝，贞元旧曲为谁工。
饰棺不待百年尽，隐几元知万事空。
里有水心铭笔古，宜书潜德贲幽宫。
徐洪二公再和二诗余亦随喜
刘克庄（宋代）

龙钟讵可备藩臣，半俸恩深胜在陈。
熏鼠少曾开北牖。杀牛何必效东邻。
笺天疏许初还笏，上水船难更掌纶。
幼读学而浑忘却，岂能歌凤又书麟。
孔雀
李郢（唐代）

越鸟青春好颜色，晴轩入户看呫衣。一身金翠画不得，

万里山川来者稀。丝竹惯听时独舞，楼台初上欲孤飞。

刺桐花谢芳草歇，南国同巢应望归。
田舍即事十首
刘克庄（宋代）

场圃先修筑，囷仓次补完。
坐居邻叟下，身杂役夫间。
荷蓧侵星出，肩禾束蕴还。
小窗残卷在，未敢便偷闲。
加颂蜀僧雪颂 其二
释印肃（宋代）

总是吾家入道门，无说说中闻不闻。步步透关田地稳，须弥𨁝跳撞昆崙。
邻有戍将未归观其家人寄书为述所怀
王直（明代）

十年征战度天山，寂寞空闺独掩关。
鸿雁书回何日到，犬羊巢尽几时还。
窗前花落青春晚，户外莺啼白昼闲。
为语封侯须及早，风尘容易鬓毛斑。
眼儿媚（寿钱德成）
洪咨夔（宋代）

花光灯影浸帘栊。蓬岛现仙翁。瑶裾织翠，诗瞳点碧，酒脸潮红。

窦郎阴德知多少，万卷奏新功。前庭梧竹，后园桃李，无限春风。
登牛首山
黄文涵（清代）

携酒出南郊，山行何屈折。登高一以眺，牛首更奇绝。

旷野树若荠，山气半明灭。茅茨居绝顶，高卧枕天阙。

银杏千百年，雷火僵复活。白云巢其巅，望疑隔岁雪。

坐看霞西生，天风吹寂寂。樵人下山歌，牛背一声笛。

我亦倦忘归，心与境俱适。一笑入城来，举头遇明月。
绝句五首
刘子翚（宋代）

喜闻归骑已扬镳，载酒相迎不惮遥。
我是武夷东道主，便同蜡屐上焦嶢。
再次韵
陈棣（宋代）

小圃香初足，枯池水乍通。
卷帘延旧燕，扫径衬飞红。
寂寂梨花雨，斜斜柳带风。
东君有余思，别在一壶中。
西来意
罗万杰（明代）

云来竹影暗，雨过松声凉。若问西来意，溪深杓柄长。
南柯子（东坡过楚州，见净慈法师，作南歌子。用其韵赠郭诗翁二首）
黄庭坚（宋代）

郭泰曾名我，刘翁复见谁。入鄽还作和罗槌。特地干戈相待、使人疑。

秋浦横波眼，春窗远岫眉。补陀岩畔夕阳迟。何似金沙滩上、放憨时。
和张祜韵
蒋瑎（宋代）

野旷吴天杳，江浮楚梦吞。桂香飘露叶，松古兀霜根。

碧荠他州树，黄芦何处村。世尘飞不到，清磬落空门。
赠子充
李彭（宋代）

阿充克家才，昭代真孝秀。白发在板舆，色养侍昏昼。

来营甘脆具，底事成宿留。到骨似我穷，黄钟满君脰。

落帆哉生魄，步屧月成彀。幽园语更仆，莫遣双眉皱。

觅句洗愁兵，河倾转箕斗。
鹊桥仙 七夕
殷秉玑（清代）

罗云衣锦，银河奁镜，风致去年曾记。年年常见月如钩，惯钩起、百年离思。

相离一岁，相逢一夕，抛了许多珠泪。天孙枉自号双星，怎不及、人间伉俪。
闻车驾幸秘府二首 其二
张纲（宋代）

春旗簇仗石渠边，东壁分明帝座前。八品微官恩有地，七年通籍愿瞻天。

心驰魏阙何时到，身滞周南祗自怜。遥想道山云集处，几多光宠被群贤。
宫人斜
王建（唐代）

未央墙西青草路，宫人斜里红妆墓。

一边载出一边来，更衣不减寻常数。
览照吟
邵雍（宋代）

凌晨览照见皤然，自喜皤然一叟仙。
慷慨敢开天下口，分明高道世间言。
虽然天下本无事，不那世间长有贤。
自问此身何所用，此身唯称老林泉。
和仲长统诗二首
郭印（宋代）

造化一机，乾坤一壳。
死生虫臂，胜负蜗角。
达人於道，混混殊俗。
瞽非丧明，刖非卞足。
贼生户牖，祸徵帷幄。
聚蚁贪膻，飞蛾赴烛。
弹雀以珠，抵鹊以玉。
丧精失灵，皆由多欲。
命也天齐。愚夫自促。
送程守
徐积（宋代）

蜀之有眉，有山有江。江大而浚，山形甚庞。是生程公，为国重器。

山处大任，山决大事。凡有措置，凡有施设。坚不山摇，牢不山拔。

所以蜀人，号为铁塔。维公有子，为山阳守。所性所养，质直真厚。

维其质直，不浮不苟。不生巧心，不为利口。维其真厚，不矫不激。

体无邪气，面无邪色。视其气貌，察其动静。山知所养，山知所性。

山知其德，山知其政。质直真厚，故不生事。不为小数，不任小智。

以恕辅法，因法行恕。不烦不苛，不暴不怒。遂使斯民，如行大路。

无险山虞，无伤山虑。肌肤以完，手足山措。奸凶以衰，盗贼亦沮。

父母妻子，邑居田庐。各安其故，各保其居。为政如此，民是以和。

是以山慕，是以山歌。不能歌者，太守之量。山歌山传，山法山尚。

山以容众，山以任重。无适不山，惟上所用。
张良
胡宏（宋代）

六国亿万人，谁是报讐者。
壮哉博浪沙，一击震天下。
金陵杂兴二百首
苏泂（宋代）

城上黄花散漫生，溪头绿树忽阴成。
浓春自欲烘人醉，却忆秋风一味清。
病中放言五首
韩元吉（宋代）

长夏空斋冷欲冰，几愁无米溷邻僧。
途穷谁为一举手，计拙自宜三折肱。
风静鸢飞犹跕跕，日斜蚊聚已{甍瓦换羽}{甍瓦换羽}。
此身示疾非吾闰，卧看南山翠作层。
次韵四首寄德基兼呈侍郎公
李处权（宋代）

紫凤天吴在短衣，乱来无日不鸣鼙。
情随野鹤云间舞，梦绕城鸣月下啼。
但得交情如水淡，何须妇馔与眉齐。
抱琴载酒明朝去，相送无劳过虎溪。
早发诸暨
骆宾王（唐代）

征夫怀远路，夙驾上危峦。薄烟横绝巘，轻冻涩回湍。

野雾连空暗，山风入曙寒。帝城临灞涘，禹穴枕江干。

橘性行应化，蓬心去不安。独掩穷途泪，长歌行路难。
句
朱炎（宋代）

古人不到处，吾子独留心。
减字木兰花·春情
王安国（宋代）

画桥流水，雨湿落红飞不起。月破黄昏，帘里馀香马上闻。
徘徊不语，今夜梦魂何处去。不似垂杨，犹解飞花入洞房。
乙未冬久雨
陈普（宋代）

陇上初黄雾四垂，禾头尽墨正淋漓。
衡山自有开云手，只有人间人不知。
石榴花
丘葵（宋代）

莫峙而匪山，莫流而匪川。
人生有懿德，万性同此天。
云胡不自责，听此六贼牵。
句 其一
胡舜陟（宋代）

人有悲欢头易白，山无古今色长青。
钱谦斋新居
倪龙辅（宋代）

携琴载鹤又如京，隐处如村却近城。
吴越山从楼外起，江湖水到宅前清。
草将春色归新句，梅着寒香暖旧盟。
最喜出门天咫尺，摩挲老眼看升平。
答张念五见寄
韩维（宋代）

林泉萧洒逸平生，不识人间宠辱惊。美质自全荆璞贵，嘉名长共洛波清。

身虽贫约非原病，诗为穷愁似孟精。命驾高踪久无继，一时风义独归程。
木兰花慢·饯韩似斋赴江东鹾幕
吴文英（宋代）

润寒梅细雨，卷灯火、暗尘香。正万里胥涛，流花涨腻，春共东江。云樯。未传燕语，过罘罳、垂柳舞鹅黄。留取行人系马，软红深处闻莺。
悠扬。霁月清风，凝望久、鄮山苍。又紫箫一曲，还吹别调，楚际吴旁。仙方。袖中秘宝，遣蓬莱、弱水变飞霜。寒食春城秀句，趁花飞入宫墙。
临江仙（和梁才甫茶词）
王安中（宋代）

六六云从龙戏月，天颜带笑尝新。年年回首建溪春。香甘先玉食，珍宠在枫宸。

赐品暂醒歌里醉，延和行对台臣。宫瓯浮雪乳花匀。九重清昼永，宣坐议东巡。
闻子由舟及南昌以寄之
释道潜（宋代）

高安居士实人龙，五载南迁道愈丰。域外城池刚自守，人间膏火讵能攻。

屡嗟江海星霜隔，行喜云林笑语同。五老峰前佳气象，待君一醉吐长虹。
灵岩十二景 其七 甘露泉
释仁钦（宋代）

甘露香泉竟日流，有时天旱四方求。随缘赴感无偏党，古往今来不记秋。
池阳江口对月同吴二谔生饮酒作
缪荃孙（清代）

一峰迤逦一峰立，峰峰横亘江南北。月影团团海上摇，大地江山总生色。

乌篷小泊明如霜，夹衣消受凉风凉。江头一片空明水，芦花乱捲烟茫茫。

对此清旷色先喜，一身月魄冰壶里。船头细酌金庭春，堕地吟魂呼不起。

吴郎吐气如长虹，掷杯笑指波涛空。丈夫意气自磊落，肯作儿女悲欢容。

酒后发狂忽大叫，利语快如剑出鞘。我酌子劝神鬼惊，我歌子和鱼龙笑。

回忆往时二三子，踏歌烂醉城东市。往往寻山不称意，赤脚长弄江头水，只言行乐长如此。

一朝鼙鼓满江乡，天南地北皆移徙。何日相逢再把杯，眼中惟我与君尔。

吁嗟乎，离合悲欢在一瞬，有酒不饮亦如死。今日池阳口，明日皖江头。

不辞典尽鹔鹴裘，一杯重酹江中月，消尽青莲万古愁。
山园杂赋
陆游（宋代）

藤阴初覆架，菱蔓渐穿萍。
水绕篱根绿，山从树罅青。
长辞帝所梦，不媿草堂灵。
赖有黄醅法，终年任醉醒。
题侯贰守归去来辞画 其十三
陈颢（元代）

人生非金石，寓形宇宙间。抱才既沾禄，知休即辞官。

委心随去既，避俗谢往还。遑遑欲何之，富贵不可干。

划然发长啸，白云起南山。
发排湾过小孤彭郎祠下遂宿马当
岳珂（宋代）

山小孤，矶彭郎，
中纳百谷吞三江。江流澎湃不可当，
热比折木倾银潢。渴龙一支走马当，
宛然天骥初腾骧，回韁矗立江中央。
西从岷峨暨睢漳，南派五湖通三湘。
后先奔走争回翔，前驱怒气轩且昂，
倏然过引意消洋。俨然天子朝明堂，
坐受万国来氐羌。五瑞咸辑珪与璋，
拜舞轩陛心俱降。我闻乾坤融结盘古开混茫，
后人考古徒缣缃，未睹此石天经地纪之维纲。
君不见古马当，今马当，
记牒虽漏处有常。上焉柱天植极扶三光，
下焉立地作镇安八荒。磅礴杳霭排穹苍，
削平澒洞压鸿庞。万荧棋布高盖张，
百灵臣伏绝影藏。坐使四海顺流中古无滥觞，
噫哦伟特那可量。我欲用世取所长，
便当提作朱亥神椎椎{橘去木加犭}狂。北绝大漠枭名王。
何空更度金浮梁，一拯垫溺跻康庄。
连山叠阜化囷仓，心饱万姓饥火肠。
持此报上歌如冈，遍开寿域同畛疆。
自今永三十六万岁，淳古比九皇。
山岧岧兮江汤汤。
走笔戏赠若庸司训
陆釴（明代）

故人别我有所往，手提木铎犹余响。
郑虔本是樗散翁，永新之行愁鞅掌。
官卑濩落携二子，阿奴络秀随行李。
向非怀抱如江河，谁能落日秋风里。
朅来遗我两翼鹅，荔枝满盘堆红螺。
继以少陵村雨诗，感君思意何其多。
我腹内痞不堪俯，残书剩纸空如堵。
诗成欲遣雪儿歌，酒贱无因为君酤。
细雨黄花岂送行，秋来并作愁人苦。
猗嗟人生好事稀，吴塘路上牵君衣。
山中石菖蒲雨过忽开九花喜而尽采食之
孙一元（明代）

山中一雨凉，窗前晓气清。菖歜忽开花，一叶冒九英。

文石带浅忽，照我几簟明。尝读古仙传，此草天之精。

出有灵物护，时见云气成。上帝怜我苦，服之令长生。

玉杯收玄露，采花浮轻盈。但觉五情好，旋茹毛骨轻。

便当谢人世，去去东蓬瀛。
寒食都门作
胡曾（唐代）

二年寒食住京华，寓目春风万万家。金络马衔原上草，

玉颜人折路傍花。轩车竞出红尘合，冠盖争回白日斜。

谁念都门两行泪，故园寥落在长沙。
扇子诗 其十五
李石（宋代）

锦煖海棠欲睡，絮浓杨柳初眠。蝶老斗高屡舞，莺雏学语如弦。
偕眉叔访李㤅伯民部四鼓出北郭宿缦雅堂 其一
曹寿铭（清代）

遥峰递烟林，颓阳带江郭。暝扈依晴沙，归禽堕霜箨。

命楫东皋村，款关种山麓。户外云冥冥，卧龙失寒绿。

幽栖遗尘喧，孤花自开落。
奉使台湾过仙霞岭
李元直（清代）

闽山冬亦佳，山容犹黛色。仙霞尤葱郁，万竿翠欲滴。

涧杉戟列门，岩花姬窥客。弯环入叠嶂，忽复明窍隙。

翻嫌径坦平，转乐步盘辟。使车动旅亭，弓刀严邮驿。

对此桑麻原，想见狐兔宅。岩疆守者谁，未雨思良画。
【南吕】一枝花　行乐
赵显宏（元代）

十年将黄卷习，半世把红妆赡。向莺花场上走，将风月担儿拈。向性谦谦，
到处干风欠，人将名姓店。道丽春园重长个羲之，豫章城新添个子瞻。
【梁州】醉醺醺过如李白，乐胜似陶潜。春风和气咱独占。朝云画栋，
暮雨朱帘。狂朋怪友，舞妓歌姬。喜孜孜诗酒相兼，争知我愁寂寂闷似江淹。也
不怕偷寒送暖来勤，也不怕弃旧怜新女嫌，也不怕爱钱巴镘娘严。非咱，指点。
平康巷一步一个深坑堑，风波险令人厌。门掩半安排粗棍掂，有苦无甜。
【尾】栋梁才怎受纯钢剑？经济手难拿桑木锨。堪笑多情老双渐，江洪茶价
添。丑冯魁正タ，见个年小的苏卿望风儿闪。　竹夫人
纱厨只自眠，蕲簟和谁共。客窗人静悄，檐外马丁东。好梦难同，夜永愁
偏冗，披衣策短筇。明月下醉眼闲刍，画堂中吟肩瘦耸。
【梁州】见青奴亭然独立，使苍童抱过相从。同床共枕如鸾凤。赐夫人名号，
有君子家风。湘川后裔，渭水名宗。喜绸缪志节雍容，历风霜肌骨丰隆。一千般
可意着人，一时间指空话空，一团儿剔透玲珑。心聪，性聪。知卿向是龙孙种，
厮敬爱厮陪奉。睡彻东窗日影红，彼此西东。
【尾】凉侵肌体添情重，清透心脾引兴浓，只恐金风等闲动。那时节不中，
咱人心不同，且倒凤颠鸾再三宠。
菩萨蛮 淹泊平山堂。寒食节，固陵绿事参军表弟周元固惠酒，为作此词
黄庭坚（宋代）

细腰宫外清明雨。云阳台上烟如缕。云雨暗巫山。流人殊未还。

阿谁知此意。解遣双壶至。不是白头新。周郎旧可人。
读郦生传
沈辽（宋代）

秦人被涂炭，郦生自清狂。暴吏不得加，高怀信旁洋。

山东赤龙不，兴啸取功名。冯轼下全齐，其身先就烹。

古人不轻死，何尝贵其生。顾已有所造，二途皆一征。

有谁怜是翁，欲以身徇荣。未卒杯酒乐，苍茫祸来婴。

所怀奄不救，焉如监门清。乃知谬厝置，视世已皆轻。

死者良可叹，世俗方营营。至仁吾所师，但欲穷山耕。
句
谌祜（宋代）

昨日共吟今是梦，少时轻别老翻愁。
龙岩寺
宋祁（宋代）

磴齿缘苍巘，檐牙冒紫氛。
楼鸣穿峡濑，堂宿抱峰云。
鸟散生台晏，僧归浴树曛。
居然化城地，长与客尘分。
晋室
沈辽（宋代）

晋室昔中圯，正人多戮死。加害宁无辞，惟其不徇己。

朝室有难置，山林或能已。谁云清议在，美玉不全燬。

旷达余所嘉，数欲玩遗史。抚卷辄增感，终夕那复理。
金陵池上
苏泂（宋代）

府园秋后一池荷，绿盖纵横百柄多。
折尽再生钱样叶，却疑天气复清和。
跋冯文简公赠朱忠靖公帖四首
袁说友（宋代）

三魁天下阴登庸，具眼相看识巨公。
翰墨密传心印子，勋名同在百年中。
广寒秋 题慈相上人竹林晏坐小照
顾太清（清代）

琅玕阴里，是心清净，晏坐了无余说。岩花涧草任风吹，更不许、纷纷饶舌。

西方何处，长安道远，且向这边休歇。扫除一切性光圆，本来法、无生无灭。
猎者
王迈（宋代）

山中有猎者，设网张四隅。稚獐为所絓，性命悬庖厨。

母獐至网外，踯躅相悲呼。明知猎者意，于己并觊觎。

柰爱不可割，投网与子俱。猎者偶省悟，攒眉发长吁。

纵之与偕活，长揖谢猎徒。焚网毁毒矢，放鹰逐韩卢。

人物强非类，天性元不殊。爱母寝皮猿，惜子乔腹鱼。

人均作此念，可废佃与渔。猎者仁孝心，洞然贯体肤。

彼为中国阱，愧见此猎无。
吴山道中三首 其一
朱松（宋代）

满拂春光一番雨，闹花如海麦摇波。静观物化知如幻，奈此撩人风物何。
为罗甥寿其伯典仪君
卢龙云（明代）

几人方外得罗含，春酒如渑傍菊潭。修竹念年经兔苑，德星今夕聚狐南。

传家自美青云馆，招隐难忘白石庵。群从阶庭富兰玉，更容小阮共清酣。
题曾氏园林
张祜（唐代）

十亩长堤宅，萧疏半老槐。醉眠风卷簟，棋罢月移阶。

斫树遗桑斧，浇花湿笋鞋。还将齐物论，终岁自安排。
三年七到袁州
彭汝砺（宋代）

三年把节走天涯，七过宜春城上台。林下道人还一笑，雪霜重见使华来。
渡河 其二
查文经（清代）

云山迢递不知程，流出蒲昌势莫争。九曲远从天上落，千年一为圣人清。

然犀温峤殊多事，击楫祖生壮此行。却笑人心不如水，风波虽起有时平。
嘉平月护送参赞海公统军赴藏 其二
和瑛（清代）

化雨真无外，三汗旧献琛。穴争同鼠雀，蛮触起商参。

未许千锾赎，何难一战擒。圣朝同覆帱，黑子已输忱。
天仙子 其一 闺情，集唐诗
董元恺（清代）

二八三五闺心切。行拾落花比容色。却愁红粉泪痕生，长思忆。

何可得。惟有风光与踪迹。

夜半酒醒凭槛立。暗想仪形执刀尺。谁怜梦好转相思，魂欲绝。

涕如雪。凉月清辉满床席。
送汪生出西樵
甘学（明代）

绝壁栖枝歌月明，此身原寄一毛轻。千年仙径迷芳草，六月芙蓉有醉英。

云液馨香来院宇，水声弦管出峥嵘。白头莫问留题处，已有文章借长卿。
喜雪贺赵守 其二
释居简（宋代）

拟絮因风又拟盐，只今此话可曾拈。待将巧思形容尽，合避新条比类嫌。

褪煖已先云懵澒，挟寒相次雨廉纤。落梅声里浑如昼，囧囧横陈透玉蟾。
道遇寒食忆宋之问马上逢寒食句五咏其韵 其三
赵完璧（明代）

荒村寒食雨濛濛，柳拂娇青桃欲红。山馆留连聊把酒，佳时尘世苦难逢。
爆栗
姚燮（清代）

剔毛罗矮筐，搀砂入圆釜。炙色紫苞润，迸缝黄肉吐。

桐筴撶热云，松气飒乾雨。汴种分巨纤，燕价论升斞。

分浆需饴甘，泥舌笑榛苦。欢应童稚争，健可老病补。
红毛城
许宏（唐代）

海国高城巨镇留，百年兵燹变平畴。沙场自昔誇驰马，雉堞于平见牧牛。

月映颓垣孤岛静，烟锁残垒大江浮。堪怜蓬户空啼鸟，一带寒壕夕照秋。
伊尹
王十朋（宋代）

穷居乐道自躬耕，那肯要君用割烹。汤后不加三聘礼，未应改志为苍生。
三山吴履道承出示理皇御书唐人诗恭题其后
家铉翁（宋代）

先君曩侍缉熙殿，拜赐天画盈筐箱。
帝书超轶钟王上，不与欧柳论低昂。
孤臣流落滨九死，老眼尚能识偏傍。
旅檐惊见亟再拜，拜起不觉涕泪滂。
几拟从君换此宝，囊空无物可以将。
待归从君乞模本，刻之琬琰永为子孙藏。
正月十五日夜应制（一作沈佺期诗）
孙逖（唐代）

洛城三五夜，天子万年春。彩仗移双阙，琼筵会九宾。

舞成苍颉字，灯作法王轮。不觉东方日，遥垂御藻新。
送陈和仲常博倅嘉禾
吴泳（宋代）

未及与君别，先歌送君诗。
浙西数年来，风景非昔时。
红蚕不上箔，青麦空生陂。
六经政之本，无用别出奇。
虞美人 佛手柑，后十数词皆与容若同赋，其余唱和甚多，存者寥寥，言之堕泪
顾贞观（清代）

七行宝树奇香透。鸟爪寒来瘦。麻姑久悔学仙非。结个莲台真印、印皈依。

郁金柝染千重绁。酥乳何曾涅。合欢名字更休提。乞得兜罗锦样、许相携。
春草宫怀古
陈䞇（明代）

故宫芳草色，寂莫几经春。草上双胡蝶，飞飞来近人。
减字木兰花·不应双睫。
程必（宋代）

不应双睫。看尽人间花与雪。曾是当时。一朵红云拥日飞。

如今正好。万绿千红深处坐。也使春工。唤作天池五月风。
导引·帝皇盛烈
佚名（宋代）

帝皇盛烈，教孝谨民常。严父位明堂。管丝金石含天韵，笾豆荐芬芳。肃然音响灵来下，容与动祥光。四方内外交欣喜，饮福万年觞。
坚上人归成都
释了惠（宋代）

苏州得得上凌霄，恰值山寒雪未消。
逗到雪消山骨露，春风已在锦江桥。
莺雏
鲍溶（唐代）

双莺衔野蝶，枝上教雏飞。避日花阴语，愁风竹里啼。

须防美人赏，为尔好毛衣。
丈人观
师浑甫（宋代）

宁君始学道，敢据五岳尊。及为帝东在，便与天长存。
赠夏秀才
李中（五代）

轩车紫陌竞寻春，独掩衡门病起身。步月怕伤三径藓，

取琴因拂一床尘。明时傥有丹枝分，青鉴从他素发新。

况是青云知己在，原思生计莫忧贫。
出郊送虞参政因游竹亭小饮与者九人
王十朋（宋代）

送客出西郊，天气为我佳。穿林看修竹，偶与群贤偕。

邂逅适我愿，三杯写幽怀。向来涛与戎，此乐何繇谐。
烟寺晚钟
陈孚（元代）

山深不见寺，藤阴锁修竹。
忽闻疏钟声，白云满空谷。
老僧汲水归，松露堕衣绿。
钟残寺门掩，山鸟自争宿。
学书十绝 其五
李之仪（宋代）

不堪细字眼犹花，熟睡分明暂到家。何独能收小儿泪，客中时可当乘槎。
九日怀故人留燕京者
舒岳祥（宋代）

青山淡伫半帘雨，碧树婵娟一院阴。
醉舞狂歌前日事，微吟浅酌此时心。
菊花儘晚秋有味，枫叶尚强霜著林。
万里故人关塞隔，宾鸿应有寄来音。
闻酒香戏作
华镇（宋代）

下蚓盈泉腹，高蝉溢露肠。如何不能饮，空羡瓮头香。
句 其二
吴筠（唐代）

垂花临碧涧，清翠依丹巘。
述怀
吕兆麒（清代）

离鸾别鹄知何似，自叹飘零天一涯。斜日尽堪悲宿草，余春无一表孤花。

也曾伴我题黄绢，犹记窥宾隐绛纱。往事追惟难遣处，聊将痼疾托烟霞。
临岐钱别
文天祥（宋代）

圣恩优许力求田，把酒临岐钱一杯。
台阁是非远已矣，乾坤俯仰愧何哉。
竟追范蠡归湖去，不管胡儿放马来。
强圉倘殷如孔棘，也应定策救时危。
偈颂一百六十首
释宗杲（宋代）

俱劄普，日轮午。
李将军，射石虎。
虽然过那边，枉发千钧之弩。
送张阁老中丞持节册吊回鹘
权德舆（唐代）

旌旆翩翩拥汉官，君行常得远人欢。分职南台知礼重，

辍书东观见才难。金章玉节鸣驺远，白草黄云出塞寒。

欲散别离唯有醉，暂烦宾从驻征鞍。
次韵不浮问疾末章及蝗
高斯得（宋代）

卧疴连夏秋，尔来收药喜。群腴久嚼蜡，今始甘鲂鲤。

自非天矜怜，安得吉祥止。寄声问何如，感此远方弟。

炯然忧爱心，谆谆见词旨。兼馈药笼珍，废疾居然起。

末章悼飞蝗，布阵长千里。那知自北来，今亦遍苕水。

公田吏如虎，收拾无滞穗。诉伤服大刑，遑哀室如燬。

古来此乱国，赤子先遭弃。北桥千万仓，何翅敖洛峙。

一粒不肯捐，肯念饥由己。谨勿传吾诗，隙间天蝼记。
建隆御楼三首 其二 升坐用《隆安》。
郊庙朝会歌辞（宋代）

禋祀毕圆丘，嘉辰庆泽流。天仪临观魏，盛礼蔼风猷。

洋溢欢声动，氛氲瑞气浮。上穹垂眷佑，邦国拥鸿休。
苏台雨夜
钱荣光（清代）

夜阑灯灺近三更，枕上微闻滴溜声。多少缠绵繫丝雨，今宵无梦返江城。
贺圣朝·断霞收尽黄昏雨
赵鼎（宋代）

断霞收尽黄昏雨。滴梧桐疏树。帘栊不卷夜沈沈，锁一庭风露。天涯人远，心期梦悄，苦长宵难度。知他窗外促织儿，有许多言语。
次韵刘逊父以宁斋诗二轴作以还之
秦观（宋代）

扬舲偶过海边州，一见名郎破百忧。荀氏诸龙俱俊伟，河东小凤最风流。

明珠白璧俱投报，细草幽花入献酬。别驾旧斋何足念，文昌新府待公游。
偈颂一百二十三首
释普度（宋代）

震法雷，击法鼓。
玉角金鳞，兴云吐雾。
机前拶倒凌霄峰，大地撮来无寸土。
杀活全提，平欺佛祖。
晚晴步谒杨令于乌龙寺
朱翌（宋代）

举头廓廓见晴虚，山色秋光得自如。杖履可行三里近，斧斤不赦万松疏。

上人坐设刀圭饮，乃祖家无担石储。语罢寒温晚归去，相逢应不问迁除。
岭南大雪
区仕衡（宋代）

海冻珊瑚万里沙，炎方六出尽成花。
洛阳纵有行春令，谁问袁安处士家。
丁巳正月二日鸡初鸣梦至一山寺名凤山其尤胜
陆游（宋代）

已穷阿合胜，更作咮轩游。
不尽山河大，无根日月浮。
吾身元是幻，何物疆名愁？久觅卓庵处，是间应可留。
王君便衣挽章其子迁其母同穴
姜特立（宋代）

伉俪存亡隔，孤坟一驿西。
忽惊双剑合，无复只鸾栖。
路接先茔近，云藏塔岫低。
归乎了无憾，送骑满山蹊。
叙浦簿吕公用沅陵韵见贻次韵
赵蕃（宋代）

一经蚤已愧家传，三尺犹思绝并缘。
位下故知难及物，业荒空复度流年。
要求庙令作归计，未必上公能记怜。
多谢为僚不相弃，连朝枉赠有诗篇。
赠周大克九
黄毓祺（明代）

萧条秋色阑，淅沥秋风寒。壮士慷以慨，独坐空长叹。

有尘向谁掷，有琴向谁弹。出门逢周郎，立谈倾肺肝。

沽酒与之饮，因歌行路难。饱鴳笑饥鵩，荣艾嘲枯兰。

嗟我不得志，人谁青眼看。长躯付貂裘，壮发老鹖冠。

君也风云质，胡为亦泥蟠。去去复去去，舌在好加餐。
徐园看菊已残萎矣同莘老作
陈曾寿（清代）

徐园残菊愁吟眸，支离万本皆垂头。繁霜晚节岂辞避，夜来风雨胡相雠。

与君来迟敢伤暮，要知劫外叨天优。强张孤芳祓物忌，姿回泉石酬清讴。

墙阴篱落秋影乱，坐冷茗碗神夷犹。游人千睨各殊意，斜阳一晌因谁留。

尘摇形役念念改，何须照面恒河流。臭味潜通花可省，对影或恐为花羞。

故根移转久零落，年年魂梦纷离忧。风露在天根在地，慰眼何时仍好秋。
同王如斋挥使金宗秩上舍暮春郊行
桑悦（明代）

单衣初试觉身轻，云淡风和雨乍晴。
墨泼小池科斗乱，簧调深乍栗留鸣。
飞花逐马疑招饮，落絮依人似送行。
余景老来偏爱惜，可堪白日去无情。
与时叙、现老纳凉池上，时叙诵新词甚工
范成大（宋代）

会心不在远，顷步便得之。
长风吹月来，清影落半池。
屋头见木叶，玲珑剪琉璃。
红尘绊两足，大笑儿辈痴。
老禅挽我游，高论方轩眉。
潘郎忽鼎来，谈诗解人颐。
晚诵云髻篇，濯濯余春姿。
想见篇中人，清润如君诗。
笑我两枯木，独与三冬期。
冬景十绝 其九 纸帐梅花
叶颙（元代）

销金帐暖酒盈觞，醒后依前世虑长。何似白云深处卧，春风一枕梦魂香。
赠笔工沈日新
郑元祐（元代）

南州先生真玉人，苏家季孟世绝伦。良公骑尾上天去，清润馀流溪水滨。

东老之家酒熟未？其孙犹以縳笔闻。公家兄弟不负笔，我辈颓之天且嗔。

不如醉用榴皮写，仙人岂亦能书者？
琵琶亭
赵公豫（宋代）

谁把琵琶清夜弹，香山静听谱无难。江州自古成佳话，亭上于今美大观。

湓浦新流春涨碧，匡庐徐转朔风寒。游人不乏留题兴，孰擅骚情踞坫坛。
礼大阳明安塔道中得句
释正觉（宋代）

佳处轸游念，芒鞋筇杖俱。
溪寒卧虹饿，路暗垂雪腴。
冈树鸠呼雨，田家鸡告晡。
此心亮谁语，三绕石浮屠。
漫兴 十二
王冕（元代）

干戈犹未定，鼙鼓岂堪闻？忧国心如醉，还家梦似云。
关山千里远，吴楚一江分。
朋旧俱零落，空嗟白鸟群。
与明州茂上人
释慧空（宋代）

十五已前不得去，寒木一寻生铁铸。十五已后不得住，针筒鼻孔俱分付。

正当十五天然别，谁管春寒与秋热。拈起笠子为焰光，遍在湖南并两浙。
偶兴
周有声（清代）

凉风飒飒度前除，独树萧条伴索居。人比僧闲耽习静，月先镫上照摊书。

吟高便欲争儿读，瓶罄终犹赖妇储。一笑年来博囊粟，未知谁得食吾余。
和二十二弟龟山寺三绝
晁说之（宋代）

海岸石龟恨未平，时时入海自冯陵。
此山磐礡清淮上，宝塔分功更就曾。
赠郭昆圃解元 其二
汪孟鋗（清代）

欲出竟何诣，仙宫息影高。偶然笺《尔雅》，不自赋《离骚》。

笺气悬孤剑，寒心系短袍。秫田无恙在，时共说乡醪。
中伏日西风大作三日昼寒太守李昂重建
程敏政（明代）

暑气方全盛，秋风忽大来。庭柯雕翠色，书案积黄埃。

病欲披新絮，愁思拨旧醅。遥知田舍子，心事又成灰。
登缥缈峰歌
王藻（宋代）

我爱具区水，浩渺涵秋空。三万六千顷，顷顷磨青铜。

复爱洞庭山，崒嵂摩苍穹。七十有二峰，峰峰削芙蓉。

就中缥缈最雄长，如师有帅阶有崇。朅来彳亍到绝顶，湖天空阔开双瞳。

群山千百帖水面，飞青舞碧争朝宗。铜官离墨远钩带，五州七邑罗心胸。

天风蓬蓬云脚乱，赤日西走江湖东。湖光日色两滉瀁，水晶火齐交冲瀜。

平生奇观有如此，坐觉五岳生胸中。吁嗟人生百年本电速，学仙何必非英雄。

会当来此巢云松，口吸沆瀣挥烟虹。梦入鳞堂见龙女，金支翠羽光熊熊。

江妃献琛鱼媵舞，龙头泻酒珊瑚钟。更登天坛扫落叶，烧丹夜烛层霄红。

丹成骨髓化青绿，谒帝竟入金华宫。身骑飞龙弄白日，俯视下界如蠛蠓。

乾坤八表恣游戏，历千万世无终穷。君不见唐张硕汉毛公，其寿将与兹山同。
题洋菊四十四种 其一 金佛座
弘历（清代）

色相总清净，天然优钵昙。拟将施调御，坐此转华严。
宴周皓大夫光福宅（座上作）
白居易（唐代）

何处风光最可怜，妓堂阶下砌台前。轩车拥路光照地，

丝管入门声沸天。绿蕙不香饶桂酒，红樱无色让花钿。

野人不敢求他事，唯借泉声伴醉眠。
嘉禾百咏·三过堂
张尧同（宋代）

题诗三过此，坡老昔时曾。
悟得成禅指，来为打睡僧。
蝶恋花 题挑灯闲看牡丹亭图二首 其一
熊琏（清代）

门掩黄昏深院宇。窗里孤灯，窗外芭蕉雨。万种低徊无可语。

虫外四壁凉如许。

怪底临川遗恨谱。死死生生，看到伤心处。薄命痴情同是苦。

古今多少聪明误。
三和
项安世（宋代）

大国并吞江汉，小家垂罄缾罍，
贲育但叉手揖，沮溺漫穷年推。
江上晚眺
董嗣杲（宋代）

得酒终日醉，都忘醒后愁。
往来狂走马，直过皖山头。
句 其三
刘攽（宋代）

泻汤夺得茶三昧，觅诗还窥诗一斑。
太湖诗 其十四 上真观
皮日休（唐代）

径盘在山肋，缭绕穷云端。摘菌杖头紫，缘崖屐齿刓。

半日到上真，洞宫知造难。双户启真景，斋心方可观。

天钧鸣响亮，天禄行蹒跚。琪树夹一径，万条青琅玕。

两松峙庭际，怪状吁可叹。大螾腾共结，修蛇飞相盘。

皮肤坼甲胄，枝节擒貙犴。罅处似天裂，朽中如井眢。

襹褷风声㾌，跁跒地力痑。根上露钳釱，空中狂波澜。

合时若莽苍，辟处如轘辕。俨对无霸阵，静问严陵滩。

灵飞一以护，山都焉敢干。两廊洁寂历，中殿高巑岏。

静架九色节，闲悬十绝幡。微风时一吹，百宝清阑珊。

昔有叶道士，位当升灵官。欲笺紫微志，唯食虹影丹。

既逐隐龙去，道风由此残。犹闻绛目草，往往生空坛。

羽客两三人，石上谭泥丸。谓我或龙胄，粲然与之欢。

衣巾紫华冷，食次白芝寒。自觉有真气，恐随风力抟。

明朝若更往，必拟隳儒冠。
卧芝山房为传木虚弟木剡作 其二
黎民表（明代）

新种龙仙叶叶长，春风吹作辟邪香。那能白日骖鸾去，手把璚枝献紫皇。
临江仙（再到桂林）
向滈（宋代）

瘦损东阳绿底事，离愁别恨难禁。夜长谁共拥孤衾。来时青鬓在，今已二毛侵。流水青山依旧是，兰桡往事空寻。一番风雨又春深。桃花都落尽，赢得是清阴。
登塔院寺塔
弘历（清代）

曼殊是佛观察智，讵有遗发窣窣堵。设以眉毛例翠岩，则不胜窣岂仅许。

花朝风物春暄妍，探奇一访青莲宇。摄齐拾级登初地，骋望千峰近可数。

穹窿梵网鹳鹤摩，庄严火劫天龙护。谁能于此净六根，惟觉轩轩兴霞举。
西风
白居易（唐代）

西风来几日，一叶已先飞。新霁乘轻屐，初凉换熟衣。

浅渠销慢水，疏竹漏斜晖。薄暮青苔巷，家僮引鹤归。
莲道人自写像求赞
释昙华（宋代）

凌行婆，莲道者。
一个患聋，一个患哑。
聋者善听，哑者能话。
堪笑堪悲，可知礼也。
敬酬刘长史咏名士悦倾城诗
刘缓（南北朝）

不信巫山女，不信洛川神。何关别有物，还是倾城人。

经共陈王戏，曾与宋家邻。未嫁先名玉，来时本姓秦。

粉光犹似面，朱色不胜唇。遥见疑花发，闻香知异春。

钗长逐鬟髲，袜小称腰身。夜夜言娇尽，日日态还新。

工倾荀奉倩，能迷石季伦。上客徒留目，不见正横陈。
贪泉
邓林（宋代）

千古遗踪散晓烟，空余两字寺门前。
世间贪者滔滔是，何必俱曾饮此泉。
雪
罗隐（唐代）

细玉罗纹下碧霄，杜门颜巷落偏饶。
巢居只恐高柯折，旅客愁偏去路遥。
撅冻野蔬和粉重，扫庭松叶带酥烧。
寒窗呵笔寻诗句，一片飞来纸上销。
县舍西亭二首
王安石（宋代）

主人将去菊初栽，落尽黄花去却回。
到得月年官又满，不知谁见此花开。
友芳园杂咏为吕心文作二十五首 其九 柳竹巷
欧大任（明代）

垂杨深巷中，密筱空林曲。门开栗里烟，酒送湘江渌。
老僧
释保暹（宋代）

鬓毛垂似雪，无语答间人。
拥衲坐终日，浮生知几春。
乘船应林越，提锡记游秦。
半夜寒堂掩，磬声闻四邻。
离京日作
寇准（宋代）

离歌岂忍樽前听，别恨无由醉里消。
惟有梦魂归北阙，不知京洛路迢遥。
满江红·老子年来
刘克庄（宋代）

老子年来，颇自许、心肠铁石。尚一点、消磨未尽，爱花成癖。懊恼一嫌寒勒住，丁宁莫被晴烘坼。柰暄风烈日太无情，如何得。张画烛，频频惜。凭素手，轻轻摘。更几番雨过，彩云无迹。今夕不来花下饮，明朝空向枝头觅。对残红满院杜鹃啼，添愁寂。
性地颂
张伯端（宋代）

一物含闻见觉知，盖诸尘境显其机。
灵常一物尚非有，四者凭何作所依。
和郡主簿绝句九绝 其四
邹浩（宋代）

塞北亢喉地，并门子所如。六花无处用，却縠自诗书。
买舟过双塔夜阻风舟中作
谢伋（宋代）

高阁临流双塔寺，扁舟舣岸一帆风。
夜潮迷浦难安枕，昼雨翻江只闭篷。
人境行时虽甚逆，我身著处本来空。
明朝乍喜团栾话，应忘波涛汹涌中。
探春 又题“春江后游图”
赵我佩（清代）

鸿爪前尘，鸭头新涨，樟亭潮落时候。画鹢冲波，凉蟾出海，天水空明如昼。

莫道闲花月，似赤壁、当年还又。羽衣此日翩翩，玉人应共携手。

休恨秋风去久，看镜里青娥，照人依旧。万古圆期，一江幽梦，忍唱晓风杨柳。

重问鸥盟处，可省识、诗稿黄九。浪迹归来，醉怀何限回首。
和张唐公约游名园偶雪辄止
蔡襄（宋代）

京尘官事日区区，擬出芳郊佩一壶。
楼外阴云迎晓合，陌头霏霰与风俱。
翩翩珍骑曾来否，种种名花更在无。
若得纵游休秉烛，月中沈醉倩人扶。
沁园春 病中诀别口占
华慧空（清代）

六十年来，弱草栖尘，春归梦醒。似吐丝作茧，缠绵欲尽，采花酿蜜，辛苦垂成。

多病衮师，无家织素，弃置何烦属累卿。今而后，把幻缘剪断，万劫冥冥。

知卿影事萦情，料难禁、悲从腹里生。怅芦帘纸阁，芸编历乱，冰床雪被，兰炷青荧。

眼莫长开，肠休频转，留取禅心伴老僧。来朝去，便鸳摩一卷，送我西行。
自问
刘叉（唐代）

自问彭城子，何人授汝颠。酒肠宽似海，诗胆大于天。

断剑徒劳匣，枯琴无复弦。相逢不多合，赖是向林泉。
归梦
黎兆勋（清代）

黄叶溪流急，东岑一径斜。洗心寻碧涧，归梦溯苍葭。

读史诚多事，悲秋尚有家。未须愁六凿，守黑是生涯。
寄题宣州太平县众乐亭为孙莘老作
王令（宋代）

令君架亭乐荒幽，得地适与万景投。
亭成虽名为众乐，地偮无客谁与游。
讼休民去吏随散，独有文字与令留。
把书开阖坐自笑，回视令职忘卑陬。
昔闻酒贱喜易醉，今说鱼美予何忧。
弹琴有声尚近俗，要解弦绝以意求。
况持高怀屈下邑，志气略与彭泽侔。
身婴民忧手持版，心爱山水宁非俞。
景好不见但闻说，使我耳目私相仇。
亭前行迹不破草，亭下野鸟常喧啾。
山云朝嘘翠巘出，海月夜下清溪浮。
春花夏荫已有爱，况使风雪回冬秋。
借予不得与快意，共上岑崒望九州。
黄山闻好眼未识，梦想欲到迷无由。
图传粉墨固未好，愿假壮笔一揽收。
果逢来篇骋雄胜，若执造化穷雕锼。
一时文工岂不伟，千里寄我何以酬。
耳昏俗语久欲洗，为我一谢山前流。
颂古四十四首 其二十六
释法泰（宋代）

雪峰古涧泉深，赵州石桥水苦。若知异水同源，饮者不妨疑悟。

不从鼻孔入，白浪高三级。从此不答话，岂免酬高价。

金刚圈子栗棘蓬，解透横行四天下。
方舟庐先姑墓感赋
朱柔则（清代）

寝苦枕块空山里，却望松楸泪泫然。纵使慈乌能反哺，可能飞得到重泉？
春吟
赵汝回（宋代）

一春吟未稳，今日再吟看。
石井桐花晚，江城谷雨寒。
白烟浮野寺，苍藓绣池栏。
为谢松梢鹤，官卑去住难。
题桃源处士山居留寄
刘沧（唐代）

白云深处葺茅庐，退隐衡门与俗疏。一洞晓烟留水上，

满庭春露落花初。闲看竹屿吟新月，特酌山醪读古书。

穷达尽为身外事，浩然元气乐樵渔。
十月十日汪九飒哉宅中闻歌作
程嘉燧（明代）

送客留髡饮正忺，江城清夜月如镰。
双楼海燕巢金屋，十月流如隔画帘。
香泽微闻尘袅袅，星河欲堕漏厌厌。
老夫忽忆西园事，衫袖龙钟已半淹。
如梦令
苏轼（宋代）

手种堂前桃李。无限绿阴青子。帘外百舌儿，惊起五更春睡。

居士。居士。莫忘小桥流水。
梦介卿感而有作
蔡戡（宋代）

湖海三年别，关山万里程。
故人频入梦，游子若为情。
家近吴王苑。
身居义帝城。
平生鸡黍约，何日更寻盟。
卜算子（柳州作）
王安中（宋代）

燕尾道冠儿，蝉翼生衫子。欹枕看书卧北窗，簟展潇湘水。

团扇弄薰风，皓质添凉意。谁与文君作粉真，只此莲花是。
二月二十八日雪晴步上西山亭示天用兄弟二首 其一
周紫芝（宋代）

山崦犹残雪，人家欲禁烟。客宁嫌鸟语，晴亦借花妍。

愁色连千里，春风又一年。亭高莫回首，白发满江天。
再次交代韵四首 其四
陈造（宋代）

传闻洞府锁高青，探著诗成数启扃。相见群仙书玉叶，更应交口叹精灵。
德寿宫庆寿口号 其五
杨万里（宋代）

帝捧瑶觞玉座前，綵衣三世祝尧年。天皇八十一万岁，休说庄椿两八千。
石佛道中隔水梅花满山
周紫芝（宋代）

平明跨羸骖，遥遵石头路。循山一溪横，隔水得幽处。

树疑虬龙骧，石作苍虎踞。云庵有遗屋，突兀在烟树。

方壶岂不佳，弱水无船渡。空馀恼幽香，梅花满春屿。

心知姑射仙，兹焉饮风露。水自平湖分，香从一山度。

风姿不自持，照影各矜顾。安得从之游，徘徊著双屦。
泛三江海浦
陆游（宋代）

鳌负三山碧海秋，龙骧万斛放翁游。
少舒我辈胸中气，一扫群儿分外愁。
醉斩长鲸倚天剑，笑凌骇浪济川舟。
悠然高咏平生事，龌龊宁能老故丘。
游麻姑观用黄道士韵
刘弇（宋代）

鸟道参差挂空白，云林曾是飞升迹。谁论沧海复扬尘，已识秋升老岑寂。

玉驾班龙飞九色，古殿崔巍遗石刻。会须揖彼丹丘人，掇拾颓年兹偃息。
题覃溪前辈朱碧山银槎图卷
玉保（清代）

酒泉无源天上来。酣嬉往往沈雄才。欲挽狂澜导东海，仙槎缥缈银为杯。

有元朱氏创酒器，张骞轶事形模开。雕锼密栗详款识，携来满几云皑皑。

当时虞揭恣玩赏，竹坨雅咏尤工裁。覃溪先生非饮客，制图毫发何精该。

我对此图重叹息，匠心独造惊风雷。小器易盈此能受，光涵天宇穷八垓。

欹器易侧此不倚，平凌海市浮蓬莱。向使此槎无识者，沈沦市肆同樽罍。

贩夫俗子任酣畅，淋漓颠倒缁尘埃。一自拂拭遭巨眼，练光浮蚁澄香醅。

艺苑图书共灿烂，尽洗醉眼登天台。从来奇物不终晦，安能酒食相趋陪。

伫看什袭进天府，鸡彝龙勺辉去台。
秋屏阁
释祖可（宋代）

袖手章江净渺然，倚风残叶舞翩翩。霜鸥睡渚白胜雪，雾雨含沙轻若烟。

杨柳一番南陌上，梅花三弄远云边。匣鸣双剑忽生兴，我欲因从东去船。
沈贞甫墓志铭
归有光（明代）

自予初识贞甫，时贞甫年甚少，读书马鞍山浮屠之偏。及予娶王氏，与贞甫之妻为兄弟，时时过内家相从也。予尝入邓尉山中，贞甫来共居，日游虎山、西崦，上下诸山，观太湖七十二峰之胜。嘉靖二十年，予卜居安亭。安亭在吴淞江上，界昆山、嘉定之壤，沈氏世居于此。贞甫是以益亲善，以文字往来无虚日。以予之穷于世，贞甫独相信，虽一字之疑，必过予考订，而卒以予之言为然。

盖予屏居江海之滨，二十年间，死丧忧患，颠倒狼狈，世人之所嗤笑。贞甫了不以人之说而有动于心，以与之上下。至于一时富贵翕吓，众所观骇，而贞甫不予易也。嗟夫！士当不遇时，得人一言之善，不能忘于心，予何以得此于贞甫耶？此贞甫之没，不能不为之恸也！

贞甫为人伉厉？喜自修饰。介介自持，非其人，未尝假以词色。遇事，激昂僵仆无所避。尤好观古书，必之名山及浮图、老子之宫。所至扫地焚香，图书充几。闻人有书，多方求之，手自抄写，至数百卷，今世有科举速化之学，皆以通经学古为迂。贞甫独于书知好之如此，盖方进于古而未已也。不幸而病，病已数年，而为书益勤。予甚畏其志，而忧其力之不继，而竟以病死。悲夫！

初，予在安亭，无事每过其精庐，啜茗论文，或至竟日。及贞甫没，而予复往，又经兵燹之后，独徘徊无所之，益使人有荒江寂寞之叹矣。

贞甫讳果，字贞甫。娶王氏，无子，养女一人。有弟曰善继、善述。其卒以嘉靖三十四年七月日，年四十有二。即以是年某月日，葬于某原之先茔。可悲也已！铭曰：

天乎命乎不可知，其志之勤而止于斯！
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其五
吴锡畴（宋代）

我爱山居好，陶然与世忘。细听泉漱玉，那羡佩鸣珰。

乳燕飞閒宇，新篁出矮墙。静观机不息，天地为谁忙。
送刘攽倅海陵
苏轼（宋代）

君不见阮嗣宗臧否不挂口，
莫誇舌在齿牙牢，是中惟可饮醇酒。
读书不用多，作诗不须工。
海边无事日日醉，梦魂不到蓬莱宫。
秋风昨夜入庭树，蒪丝未老君先去。
君先去，几时回？
刘郎应白髮，桃花开不开。
摊破浣溪沙
刘辰翁（宋代）

醉里微寒著面醒。天风不展帽敧倾。行过溪深松雪下，夜三更。
白白野田铺似月，瑽瑽沙路踏如冰。不见剡溪三百曲，一舟横。
冬夜读书
陆游（宋代）

霜雪纷纷满鬓毛，凋年怀抱独萧骚。
房栊夜悄孤灯暗，原野风悲万木号。
病卧极知趋死近，老勤犹欲与书鏖。
小儿可付巾箱业，未用逢人叹不遭。
十月十四夜月下 其一
郑孝胥（清代）

风从北来寒，吹此一街月。道人默倚楼，手理冲冠发。
送二十叔赴任馀杭尉（琴字）
权德舆（唐代）

拜首直城阴，樽开意不任。梅仙归剧县，阮巷奏离琴。

春草吴门绿，秋涛浙水深。十年曾旅寓，应惬宦游心。
雷塘
刘弇（宋代）

磐嬉截长淮，闻自隋天子。运丁大业末，役跨辽东始。

汹涌沟浊河，赤血洗千里。江都天东南，岁阅翠华指。

锦帆抹非烟，叠鼓蓬蓬起。紫幰朱丝络，百万罗卫士。

璇房贮彩女，灼灼艳芳李。虞公正逢恶，何稠甘没齿。

一从水调奏，便识还声已。浪传遭閟春，不悟羊无尾。

雷塘一掬土，仅足掩冠履。行人为伤心，清泪堕如水。

池荒九曲春，尚想迷楼倚。落日注芜城，牛羊下坡觜。
山居
陈寡言（唐代）

照水冰如鉴，扫雪玉为尘。何须问今古，便是上皇人。

醉卧茅堂不闭关，觉来开眼见青山。

松花落处宿猿在，麋鹿群群林际还。
寄本兵苏舜泽公 其三
王慎中（明代）

指挥号令动风雷，禆校千群灶下材。双毂流脂飞电迅，至尊亲降玉阶推。
和许深父转运判官韵二首
袁说友（宋代）

诗里论交淡淡情，个中风味不胜清。
锦囊著句知才尽，山色逢人作意明。
已觉头颅侵晚景，尚堪风月快余生。
与君握手关心处，愧乏琅玕腹可呈。
寄赠湖中隐者
陆游（宋代）

高标绝世不容亲，识面无由况卜邻。
万顷烟波鸥境界，九秋风露鹤精神。
子推绵上终身隐，叔度颜回一辈人。
无地得申床下拜，夜闻吹笛度烟津。
三月晦日出郊游衍偶诵唐人诗三月正当三十日因用为起 其二
王立道（明代）

三月正当三十日，夕阳欲尽乱啼鸠。榆钱铺地应无数，买得春光几许留。
清贞褚道士携罗丈唱和访余求诗予非能诗者辞
杜范（宋代）

冀北奇才万马空，惊人佳句墨深浓。
春风桃李人应识，要看寒溪涧底松。
览杨校书文卷
章孝标（唐代）

跪伸霜素剖琅玕，身堕瑶池魄暗寒。红锦晚开云母殿，

白珠秋写水精盘。情高鹤立昆仑峭，思壮鲸跳渤澥宽。

谁有轩辕古铜片，为持相并照妖看。
题武夷五首
白玉蟾（宋代）

龙骧仙掌岩头水，鹤唳幔亭峰上云。
但得明窗尘一匕，跃身去谒武夷君。
曙色
陈曾寿（清代）

拚将忽忽送骎骎，愁见纱窗曙色侵。孤念欲穷天地憾，劳生犹炯旦明心。

残釭半燄容飘瞥，瘁竹寒花有照临。欲变危机须果决，谁将感激易沉吟。
颍许间杂诗 其二
蒋湘培（清代）

言访阮公里，亮节追慎密。冥心视时流，扰扰蚋与虱。

譬如虎豹视，寄此鸾凤质。偶然作步兵，帅幕时造膝。

处亦不成处，出亦非为出。徘徊污浊间，独以酒自逸。

时时哭穷途，心事无人识。
族叔祖示四绝句次韵 其三
张守（宋代）

衰怀底物能陶写，社舞村歌眼暂明。谁似玉人供巧笑，不劳长笛与哀筝。
咏梅杂诗
张道洽（宋代）

夜深月透小窗纱，梦到瑶池阿母家。
急遣山僮开户看，不知是雪是梅花。
句
黄子实（宋代）

履痕莫辨阴王迹，敢去多题汉亚年。
即事分韵三十首 其四 感梦
张淑芳（宋代）

见说关山别路赊，谁知一梦到天涯。分明身在郎前立，不料归来月未斜。
蜡梅三绝
陈棣（宋代）

寒菊已枯分正色，春兰未秀借幽香。
凭君折取簪霜鬓，解与眉间一样黄。
赋得凤台烟树送客
谢晋（明代）

凤台南下路，烟树万家春。黯淡迷淮甸，微茫接汉津。

连阴诗思积，入暮别愁新。目断天低处，依依似送人。
叔父惠钵三首 其二
陈师道（宋代）

蒲团未有祖师意，洗钵何曾识赵州。万里空归君解否，老胡端为我能留。
古意
王实（宋代）

少年红颜女，敷芬对芳树。
盈盈淡艳妆，清歌杂妙舞。
凝睇倚高楼，桐丝试一谱。
世间知音稀，谁识姱节素。
清贞守幽闺，不作凡子妇。
容华委西山，良人来何暮。
空床思悠悠，明月正当户。
初伏休沐
宋祁（宋代）

伏时诏休偃，闭门谢朋侪。
羲和挟升阳，晓气红崔嵬。
炎林欝歊露，焦原横赭埃。
怒甚崒崒云，旱始隆隆雷。
况我庇茨宇，烦襟安得开。
囚拘诉巾帻，仇怨被酒杯。
汤沐未及具，反为虮虱咍。
北风殊杳嘿，羲人安在哉。
杂歌谣辞。步虚词
刘禹锡（唐代）

阿母种桃云海际，花落子成二千岁。

海风吹折最繁枝，跪捧琼盘献天帝。

华表千年鹤一归，凝丹为顶雪为衣。

星星仙语人听尽，却向五云翻翅飞。
送郑公老少卿赴吉州三首 其二
仲并（宋代）

静掩岩扉定几年，兰陵谣诵似新传。文如此老仍千骑，恩与州人作二天。

一室萧然馀棐几，平生用处只蒲鞭。琵琶休抹三千指，公到家家自管弦。
香篆
释居简（宋代）

明明印板脱将来，簇巧攒花引麝煤。不向死灰然活火，此中一线若为开。
翠岩玑禅师真赞
黄庭坚（宋代）

一步一弥勒，一句一释迦。
逢人虽不杀，袖里有青蛇。
是翠岩则二，非翠岩则别。
弥勒下生时，亦作如是说。
送虞丞相孙运干诗三首 其一
王质（宋代）

祖予尚闭户，景文当入山。未能黄绮外，姑在尚彭间。

眼到风尘暗，头依树石斑。曹溪有正路，飞倦要知还。
朱明虹大参自潼关移镇汾阴
游朴（明代）

几年函谷静泥封，代北雄图重借公。此去遗黎夸晋问，向来词借尚秦风。

临汾神策新歌鼎，分陕甘棠旧蔽空。梦卜只今廑石画，可容威凤久何东。
句
李申子（宋代）

[缺]深城红尘，怎得侵[缺]骨云岩桧老险惊[缺]兴废一掬清泉酌古[缺]沈寂徘徊觅句听市[缺]
洞前亭
白玉蟾（宋代）

洞前春水漾桃溪，洞后数声青鸟啼。
二十四岩风雨夜，神仙过此话刀圭。
保宁禅师真赞
李纲（宋代）

此是保宁风度，具眼衲僧试觑。面孔虽然丑拙，肚里非常峭措。

佛祖一口吞尽，问着当下休去。却说梁溪觅赞，大小一场露布。
读雪斋新诗
释函可（明代）

到门白尽两边篱，独拥半裘一见疑。半个孤僧连雪倒，数篇新句忍寒披。

鬼当哭处予偏妒，血到漓时佛更悲。三日下来应冻死，早成一首哭冰诗。
华之高寿鲁斋先生七十
金履祥（宋代）

吉甫作颂，其诗孔陋。
相彼兕觥，以介眉寿。
扬州慢甲午九月游广陵平山堂曲宴即席和白石韵
郑文焯（清代）

十里春风，二分明月，杜郎旧熟游程。甚江湖病眼，为路柳偏青。

游哀吹、连天警燧，故人重见，尊酒谭兵。怅烟堤、鸦点残阳，空下台城。

后庭玉树，奈歌前、重听堪惊。叹木落淮南，留人几处，丛桂多情。

我亦过江词客，山堂在，倦赋秋声。念天涯归梦，明年芳草还生。
估客谣二首
董嗣杲（宋代）

溺利谁知轻，性流甚于水。
东去复西回，难将逝水比。
逍遥咏
宋太宗（宋代）

从凡入圣作梯媒，红燄炉深岂易裁。
点化纵横名大药，催驱杂类谩成灰。
真铅即是机关理，暗室外皆明任众猜。
未究前言劳自苦，精穷玄妙乐康哉。
病起和徐处士并寄致轩二首 其二
释道璨（宋代）

读易年深眼易花，尚馀心力到诗家。日长更有幽忧病，临罢兰亭品建茶。
甘泉青霞书院用白沙韵
王渐逵（明代）

洞古飞霞迥，峰高万壑临。榛蒙嗟此道，开辟见吾心。

蕙帐鹤长守，春堂花自深。山灵如听讲，故故簇幽岑。
五方帝
佚名（隋代）

四序均气，五色奠方。
元標枢纽，位正中央。
至诚声洁，率土年康。
神兮降止，鼎祚绵长。
点绛唇（贺四十五舅授室四阕）
廖行之（宋代）

年少清新，襟裾那受红尘污。还他礼数。莫遣衣冠粗。

拟倩东风，西遂轮蹄去。泠然御。飘飘仙趣。直到骖鸾处。
送张敬夫栻以追送不作远为韵赋诗五章藉手言
孙应时（宋代）

力行希孟韩，波荡斥嵇阮。
圣门有佳处，谁为发关键。
归依得其人，心岂间近远。
悄悄客路长，肃肃岁华晚。
祝公黄发期，永好情缱绻。
宿栖真馆夜雪大作诘旦遂行
李纲（宋代）

一夜武夷三尺雪，岩壑无声闻竹折。云峰烟岫望都迷，玉树瑶林寒更发。

山中道士毛骨奇，劝我留宿山前斋。轻装冒雪非得已，仙赏更待他年来。
幽圃
释文兆（宋代）

远与村桥接，深春积雨时。
兰芳人未采，花发蝶先知。
草密封闲径，林疏露短篱。
别来锄久废，身老恨归迟。
与鲜于庶子自梓州成都少尹自褒城同行至利州道中作
岑参（唐代）

剖竹向西蜀，岷峨眇天涯。空深北阙恋，岂惮南路赊。

前日登七盘，旷然见三巴。汉水出嶓冢，梁山控褒斜。

栈道笼迅湍，行人贯层崖。岩倾劣通马，石窄难容车。

深林怯魑魅，洞穴防龙蛇。水种新插秧，山田正烧畬。

夜猿啸山雨，曙鸟鸣江花。过午方始饭，经时旋及瓜。

数公各游宦，千里皆辞家。言笑忘羁旅，还如在京华。
蝉
许浑（唐代）

噪柳鸣槐晚未休，不知何事爱悲秋。

朱门大有长吟处，刚傍愁人又送愁。
闻笛
李群玉（唐代）

冉冉生山草何异，截而吹之动天地。

望乡台上望乡时，不独落梅兼落泪。